जीजे 3379 तारा
जीजे 3379 (GJ 3379) एक लाल बौना तारा है जो हमारे सूरज से लगभग 17.5 प्रकाशवर्ष दूर है। पृथ्वी की सतह से देखने पर यह आकाश में कालपुरुष तारामंडल के क्षेत्र में स्थित है और हमारे लिए उस तारामंडल का सबसे निकटतम तारा है। यह M3.5V श्रेणी का तारा है और इसका सापेक्ष कांतिमान +11.33 तथा निरपेक्ष कांतिमान +12.68 है, यानि इसे बिना दूरबीन के देखा नहीं जा सकता। यह एक धधकी तारा है। इसकी चाल की गति व दिशा से अनुमान लगाया जाता है कि आज से 163,000 ± 3,000 वर्ष पहले यह हमारे सौर मंडल के बहुत समीप से गुज़रा है और निकटतम बिन्दु पर हमसे केवल 4.30 ± 0.10 प्रकाशवर्ष दूर था।